**Завршен настан за проектот “Пoдобрување на спроведувањето на законодавството за здравствена заштита на животните, безбедноста на храна и фитосанитарното законодавство и соодветните информативни системи”**

Со денешната промоција на 2 кампањи за подигнување на јавната свест за значењето на означувањето на храната, со фокус на здравствените тврдења и за подобрување на пасивниот надзор над болеста Беснило, Агенцијата за храна и ветеринарство го одбележува завршувањето на проектот “Подобрена имплементација на законодавството во делот на здравјето на животните, безбедноста на храната и фитосанитарната област и соодветните информациски системи”, кој со финансиска поддршка од Европската унија се реализира во изминативе две и пол години во рамки на ИПА 2015. Носител на проектот вреден 1,6 милиони евра е Агенцијата за храна и ветеринарство и истиот се реализира во соработка со Фитосанитарната управа, Државната фитосанитарна лабораторија и Државниот инспекторат за земјоделство при Министерството за земјоделство, шумарство и водостопанство.

Главна цел на проектот е заштита на здравјето на луѓето, животните и растенијата, со цел подобрување на конкурентноста на македонските земјоделско – прехранбени производи на европскиот и светскиот пазар. Реализирани се голем број на активности за зајакнување на постојните системи на надлежните институции, со цел подобрување на здравјето на животните, јавното здравје и здравјето на растенијата во земјава. Во рамки на проектот, дизајнирани и реализирани беа неколку кампањи за подигнување на јавната свест во однос на хигиената и безбедноста на сировото млеко, благосостојбата на животните, вклучително и стандардите за биосигурност на фармите. Воспоставен беше и акциски план за собирање и нештетно третирање на нуспроизводи од животинско потекло, како и за утврдување на статусот на штетници кај растенијата во земјава.

Со првата компонента од проектот која беше насочена кон хармонизација на новата ЕУ легислатива од областа на ветеринарството и безбедноста на храната, со цел нејзино спроведување на национално ниво, транспонирани се новата регулатива (ЕУ) 2016/429 ("Законот за здравствена заштита на животните") во националното законодавство, а изготвена е и првата Стратегија за здравствена на животните во Република Северна Македонија.

Со активностите од втората компонента чија цел е зајакнување на капацитетот во областа на безбедноста на храната, реализирани се активности за подобрување на знаењата и вештините за подготовка на план и мониторинг на присуството и концентрациите на контаминенти на храна, остатоците од пестициди во и врз храната, ГМ храна, оценувањето на нивното влијание врз здравјето на луѓето, како и микробиолошките критериуми и други опасности во храната. Согласно релевантните ЕУ стандарди се унапредија знаењата за општите и специфичните барања за пластика, керамика и други видови материјали кои доаѓаат во контакт со храна.

Проектот дефинираше јасни процедури за додатоците во храна, во однос на специфичните законски барања за безбедност, особено во однос на минималните и максималните нивоа на витамини и минерали и додавањето на растителни и разни биоактивни супстанции, како и јасни процедури за нутритивни и здравствени барања во однос на специфичните законски барања за безбедност на храната. Се подобри контролата на пазарот на одобрени, неодобрени и on-hold здравствени барања за означување на храна и на усогласеноста со барањата утврдени во законодавството поврзано со нус производите од животинско потекло.

Во насока на подобрување на системот за ветеринарно медицинските препарати во однос на нивната употреба и фармаколошка внимателност, одредбите од новата ЕУ легислатива се инкорпорирани во националното законодавство.

Со четвртата компонента се спроведоа активности за подигнување на јавната свест за принципите на благосостојба на животните ( одговорно сопствеништво на домашни миленици, благосостојба на работни коњи и хумано колење со омамување) подобрување на квалитетот на сурово млеко во примарното производство, согласно барањата и обврските од Законот за безбедност на храната. Со оваа компонента опфатени се и 2те кампањи, кои отпочнуваат денес, означување на храната, со фокус на информациите за нутритивни и здравствените тврдења, Во рамки на оваа компонента се изработија промотивни материјали за подигање на свесноста кај создавачите на нус - производи од животинско потекло (индустрија, фармери и сл.), во однос на пропишаните законски обврски.

Петтата и шестата компонента од проектот “Подобрена имплементација на законодавството во делот на здравјето на животните, безбедноста на храната и фитосанитарната област и соодветните информациски системи ”кои ги реализираа Фитосанитарната управа, Државната фитосанитарна лабораторија и Државниот инспекторат за земјоделство, беа насочени кон дизајн, развој и имплементација на фитосанитарен информациски систем и развој и зајакнување на капацитетите на надлежните органи во фитосанитарниот сектор.